KIRJALLINEN KYSYMYS E-2414/99

esittäjä(t): Mihail Papayannakis (GUE/NGL) komissiolle

(16. joulukuuta 1999)

Aihe: Myrkyllisten jätteiden laiton hautaaminen

Lesvosin saaren Jeran lahtea ympäröivän seudun asukkaiden ja muiden tahojen esittämien syytösten mukaan Mamidakis-yrityksen laitokset ovat toimineet Skala Loutronin alueella laittomasti jo kahden vuoden ajan korkeimman hallinto-oikeuden päätöksen (10. marraskuuta 1997) tekemän päätöksen jälkeen.

Äskettäin kävi ilmi, että Mamidakis-yritys on haudannut maahan polttoainesäiliöistä peräisin olevia jätteitä, jotka yhteisen ministeriöpäätöksen 72751/3064/84 mukaan katsotaan myrkyllisiksi ja ympäristölle vaarallisiksi. Tarkemmin sanottuna Skala Loutronin alueen Mamidakisin tehtailta säiliöiden puhdistuksen yhteydessä syntyneitä jätteitä on haudattu vuosien ajan laittomasti viiden metrin syvyiseen hautaan huolimatta siitä, että ympäristövaikutusten arvioinnin perusteella säiliöistä peräisin olevat jätteet olisi pitänyt kerätä erityisiin katettuihin tiloihin jätteiden vaarallisuudesta ilmoittavilla merkinnöillä varustettuihin tynnyreihin siihen saakka, kunnes ne kuljetetaan Lesvosin ulkopuolelle, jota edellytetään myös muilta myrkyllisiltä ja vaarallisilta jätteiltä.

On lisäksi huomattava, että kyseisen öljytuotteita valmistavan yrityksen tehtaat toimivat kokonaisuudessaan Skala Loutronin asuinalueella, ja että laissa säädettyjä turvaetäisyyksiä ei noudateta, mistä aiheutuu räjähdysvaara ja myrkyllisten aineiden ympäristöön leviämisen vaara onnettomuustapauksissa.

Koska Jeran lahti muodostaa herkän maa- ja meriekosysteemin, jonka ekologinen arvo on erittäin suuri ja jota nestemäisten polttoaineiden varastointilaitosten toiminta vahingoittaa, ja koska jätteiden laittomasta hautaamisesta pintavedelle ja yleisesti alueen ympäristölle aiheutuvat vaikutukset ovat jo havaittavissa, eivätkö edellä mainitut Mamidakis-yrityksen toimet komissionkin mielestä ole asiaan liittyvän yhteisön lainsäädännön vastaisia ja riittäviä, jotta Euroopan yhteisöjen tuomioistuimeen haastamismenettely voidaan käynnistää?

Mitä taloudellisia seuraamuksia komissio aikoo asettaa Kreikan asiasta vastaaville viranomaisille, jotka eivät vielä ole panneet täytäntöön tuomioistuimen päätöstä tiettyjen vesiympäristöön päästettyjen vaarallisten aineiden aiheuttamasta pilaantumisesta annetun direktiivin 76/464(1) 7 artiklan noudattamatta jättämisestä?

(1) EYVL L 129, 18.5.1976, s. 23.

Margot Wallströmin komission puolesta antama vastaus

(31. tammikuuta 2000)

Komissiolla ei ollut ennen parlamentin jäsenen kysymystä tietoa Mamidakis-yrityksen laitosten toiminnasta Jeran lahden alueella Lesbos-saarella. Komissio pyytää kysymyksen johdosta Kreikan viranomaisilta selvityksiä yrityksen toiminnasta ja erityisesti siitä aiheutuvien vaarallisten jätteiden varastoinnista.

Yhteisöjen tuomioistuimen 11. kesäkuuta 1998 tekemässä päätöksessä todettiin Kreikan laiminlyöneen velvoitteensa, jotka perustuvat tiettyjen yhteisön vesiympäristöön päästettyjen vaarallisten aineiden aiheuttamasta pilaantumisesta 4 päivänä toukokuuta 1976 annetun neuvoston direktiivin 76/464/ETY 7 artiklaan. Päätöksen mukaan Kreikka ei ole laatinut veden laatutavoitteet ja ohjelmien täytäntöönpanon määräajat sisältäviä ohjelmia vähentääkseen Vegoritisjärven ja sen sivujokien, Soulosjoen ja Pagasetikinlahden pilaantumista direktiivin liitteenä olevaan luetteloon II kuuluvilla vaarallisilla aineilla. Komissio lähetti asiasta Kreikalle 18. joulukuuta 1999 EY:n perustamissopimuksen 228 artiklan (ent. 171 artiklan) perusteella virallisen ilmoituksen. Kreikan viranomaiset vastasivat 23. maaliskuuta 1999 ja 16. syyskuuta 1999 ja ilmoittivat komissiolle useista toimenpiteistä, joita on toteutettu edellä mainitun päätöksen johdosta. Kyseisiä asiakirjoja tutkitaan parhaillaan.

Lisäksi komissio on todennut, että Kreikka ei ole yleisemminkään vahvistanut ohjelmia, joissa asetetaan veden laatutavoitteet ja määräajat kyseisten ohjelmien täytäntöönpanoa varten, jotta voitaisiin vähentää vesien pilaantumista direktiivin 76/464/ETY luettelon II aineilla. Komissio saattoi asian yhteisön tuomioistuimen käsiteltäväksi 11. marraskuuta 1997. Tuomioistuin ei ole vielä tehnyt päätöstään.